**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 262/2016 Z. z. o vybavení námorných lodí v znení nariadenia vlády Slovenskej republiky č. 327/2019 Z. z. (ďalej len „návrh nariadenia vlády Slovenskej republiky“) predkladá predsedníčka Úradu pre normalizáciu, metrológiu a skúšobníctvo Slovenskej republiky na základe bodu B.14. uznesenia vlády Slovenskej republiky č. 583 zo 14. októbra 2021 k návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc.

Predloženým návrhom nariadenia vlády Slovenskej republiky sa do právneho poriadku Slovenskej republiky preberajú ustanovenia delegovanej smernice Komisie (EÚ) 2021/1206 z 30. apríla 2021, ktorou sa mení príloha III k smernici Európskeho parlamentu a Rady 2014/90/EÚ o vybavení námorných lodí, pokiaľ ide o uplatniteľnú normu pre laboratóriá používané orgánmi posudzovania zhody pre vybavenie námorných lodí (Ú. v. EÚ L 261/45, 22. 7. 2021) (ďalej len „delegovaná smernica“), a to prostredníctvom úpravy nariadenia vlády Slovenskej republiky č. 262/2016 Z. z o vybavení námorných lodí v znení nariadenia vlády č. 327/2019 Z. z, (ďalej len „nariadenie vlády č. 262/2016 Z. z.“), ktorou bola do slovenského právneho poriadku transponovaná smernica Európskeho parlamentu a Rady 2014/90/EÚ o vybavení námorných lodí a o zrušení smernice Rady 96/98/ES (Ú. v. EÚ L 257/146, 28. 8. 2014).

Nariadenie vlády Slovenskej republiky č. 262/2016 Z. z. je technickým predpisom v oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení zákona č. 259/2021 Z. z. (ďalej len „zákon č. 56/2018 Z. z.“). Nariadenie vlády č. 262/2016 Z. z. zastrešuje právnu úpravu základných požiadaviek na vybavenie námornej lode, ktoré je určeným výrobkom podľa § 4 zákona č. 56/2018 Z. z. a ďalšie podrobnosti, ako sú postupy posudzovania zhody, práva a povinnosti výrobcu, splnomocneného zástupcu, dovozcu, distribútora vybavenia námornej lode, autorizáciu a notifikáciu orgánu posudzovania zhody, práva a povinnosti notifikovanej osoby.

Nariadenie vlády Slovenskej republiky nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu, vplyvy na manželstvo, rodičovstvo a rodinu a vplyvy na služby verejnej správy pre občana.

Nariadenie vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.